Fem unge mænd var maskerede og angreb blandt andet med kniv, da de tilbage i maj 2022 begik et groft og røverisk overfald på en ung mand i Aalborg. Det mener Nordjyllands Politi, som nu har tiltalt de fem unge for forsøg på røveri og vold af særlig rå, brutal og farlig karakter. Episoden fandt sted 9. maj 2022 ved 23-tiden om aftenen i det centrale Aalborg. Ifølge anklageskriftet passede en af de tiltalte i første omgang offeret op, hvorefter de fire andre stormede frem mod ham. Offeret forsøgte at undslippe ind i en opgang, men de fire fulgte ifølge anklagerne efter ham. Bar huer og hætter Det fremgik af politiets oplysninger i sin tid, at gerningsmændene var maskerede med huer og hætter under overfaldet, og ifølge anklageskriftet så overdængede de tiltalte offeret med slag og spark under overfaldet. Det fremgår også, at offeret under overfaldet blev stukket med kniv i venstre lår, så han fik et tre-fire centimeter dybt stik. Gik efter rygsæk Politiet mener, at overfaldsmændene gik efter en rygsæk, som offeret havde med sig, og under overfaldet skal der også være blevet råbt: ”Giv mig din fucking taske”. Det gjorde offeret bare ikke. Han holdt fast i sin rygsæk, og til sidst gav gerningsmændene op og flygtede fra stedet. Politiet satte ind med massiv efterforskning, og gennem vidneafhøringer og videoovervågning kom de nu tiltalte unge mænd i søgelyset. De tiltalte er fra Aalborg, Nørresundby og Skagen. Forsvares af kendis-advokater Det fremgår ikke før sagens start, hvordan de fem unge forholder sig til anklagerne. De møder i øvrigt op i retten i selskab med nogle af landets tungeste forsvarsadvokater. En af de tiltalte møder med en af Danmarks mest kendte forsvarsadvokater Michael Juul Eriksen, mens en af de andre skal forsvares af den kendte nordjyske forsvarsadvokat Rasmus Amandusson.

Opsummering:
En sen mandag aften udviklede sig pludselig til et særdeles voldsomt optrin med både kniv og trusler. Nu skal sagen for retten.